ওয়ান্ডাভিশন

ওয়ান্ডাভিশন () হলো একটি মার্কিন টেলিভিশন ক্ষুদ্রধারাবাহিক যা ডিজনি প্লাস প্রচার মাধ্যমের জন্য জ্যাক শেফার কর্তৃক মার্ভেল কমিক্স চরিত্র স্কারলেট উইচ/ওয়ান্ডা মাক্সিমোফ ও ভিশন এর উপর ভিত্তি করে নির্মিত। এটি মার্ভেল সিনেম্যাটিক ইউনিভার্সে(এমসিইউ) স্থাপিত এবং এমসিইউ ফ্র্যাঞ্চাইজিটির চলচ্চিত্রগুলির ধারাবাহিকতার একটি অংশ। ধারাবাহিকটির কাহিনি "" এর পরবর্তীতে সংঘটিত। ওয়ান্ডাভিশন মার্ভেল স্টুডিওজ দ্বারা প্রযোজিত প্রথম ধারাবাহিক।
এলিজাবেথ ওলসেন ও পল বেটনি চলচ্চিত্র থেকে তাদের চরিত্র ওয়ান্ডা ও ভিশন এর ভূমিকায় পুনরাবৃত্তি করেন। এছাড়া অভিনয়ে আরও যোগ দেন ডেব্রা জো রাপ, ফ্রেড মেলামেড, ক্যাথরিন হান, টিওনাহ প্যারিস, র‍্যান্ডাল পার্ক, ক্যাট ডেনিংস এবং ইভান পিটার্স। মার্ভেল স্টুডিওজ সেপ্টেম্বর ২০১৮ পর্যন্ত "ডিজনি প্লাসের" জন্য বহুসংখ্যক ধারাবাহিক প্রযোজনা করে, যা "এমসিইউর" চলচ্চিত্রে ওয়ান্ডা ও ভিশনের মতো পার্শ্ব-চরিত্রদের উপর কেন্দ্রিত। ২০১৯ এর জানুয়ারিতে প্রধান লেখক হিসেবে জ্যাক শেফার নিযুক্ত হন। এপ্রিলে আনুষ্ঠানিকভাবে ধারাবাহিকের শিরোনাম এবং ওয়ান্ডা ও ভিশন চরিত্রে যথাক্রমে এলিজাবেথ ওলসেন ও পল বেটনির প্রত্যাবর্তন ঘোষণা করা হয়। নভেম্বরে ম্যাট ম্যাকম্যানের পরিচালনায় দৃশ্যধারণ শুরু হলেও কোভিড-১৯ মহামারীর কারণে ২০২০ এর মার্চে তা বন্ধ হয়ে যায়। পরে সেপ্টেম্বরে দৃশ্যধারণ পুনরায় শুরু হয়ে নভেম্বরে শেষ হয়।
ওয়ান্ডাভিশনের প্রথম দুই পর্ব ২০২১ এর ১৫ জানুয়ারি মুক্তি পায়। এটি ৯ পর্ব ধরে চলে মার্চের ৫ তারিখ শেষ হয়। এর কাহিনী "ডক্টর স্ট্রেইঞ্জ ইন দ্য মাল্টিভার্স অব ম্যাডনেসের" সাথে সম্পর্কিত যেখানে ওয়ান্ডা চরিত্রে এলিজাবেথ ওলসেন প্রত্যাবর্তন করবেন। ধারাবাহিকটির একটি স্পিন-অফ ধারাবাহিক "আগাথা: হাউজ অফ হার্কনেস" নির্মাণাধীন রয়েছে যাতে আগাথা হার্কনেস চরিত্রে ক্যাথরিন হান প্রত্যাবর্তন করবেন।
"অ্যাভেঞ্জার্স: এন্ডগেম" এর ঘটনার তিন সপ্তাহ পর, ওয়ান্ডা এবং ভিশন তাদের যাবতীয় জাদুকরী শক্তি লুকিয়ে শান্তিপূর্ণ শহুরে জীবনযাপন করার চেষ্টা করে। কিন্তু যতই তারা নতুন নতুন দশকের দিকে অগ্রসর হয় ততই বিষয়বস্তু জটিলতর হয়ে ওঠে।
ওয়েস্টভিউ অঞ্চলের অন্যান্য বিভিন্ন অধিবাসীদের মধ্যে রয়েছে আসিফ আলি অভিনীত "অবিলাস ট্যানডন" যে ভিশনের সহকর্মী "নর্মের" চরিত্রায়ন করে; ডেভিড লেঞ্জেল অভিনীত "হ্যারল্ড প্রোক্টর" যে "ফিল জোনসের" চরিত্রায়ন করে; অ্যামোস গ্লিক অভিনীত "পিজ্জা ডেলিভারি ম্যান" যে ডাকপিয়নের চরিত্রায়ন করে; ইথামার এনরিক ও ভিক্টোরিয়া ব্লেড অভিনীত অধিবাসী যারা বাণিজ্যিক অভিনেতা ও অভিনেত্রীর চরিত্রায়ন করে; এমা কফিল্ড ফর্ড অভিনীত "সারাহ প্রোক্টর"(হ্যারল্ডের স্ত্রী) যে "ডটি জোনস" নামক এক সন্দেহপ্রবন মায়ের চরিত্রায়ন করে; ডেভিড পেয়টন অভিনীত "জন কোলিনস যে "হার্বের" "চরিত্রায়ন করে। এছাড়া "সোয়র্ডের(এস.ডব্লিউ.ও.আর.ডি.)"নির্বাহী পরিচালক চরিত্রে যশ স্টামবার্গ, সোয়র্ডের প্রতিনিধি মোন্টি ও রদ্রিগেজ চরিত্রে অ্যালান হেকনার ও সেলেনা অ্যান্ডুজ প্রত্যাবর্তন করেন। ওয়ান্ডা এবং ভিশনের জমজ ছেলে" বিলি"ও" টমির" চরিত্রায়ন করে যথাক্রমে জুলিয়ান হিলিয়ার্ড ও জেট ক্লাইন।
অতিরিক্ত চরিত্রের মধ্যে রয়েছে জোলেন পার্ডি অভিনীত ইসাবেল মাতসুয়েদা যে ওয়ান্ডা ও ভিশনের প্রতিবেশী "বেভারলি"র চরিত্রায়ন করে; স্টান্ডম্যান জ্যাক হেনরি অভিনীত ফ্রাংকলিন, একজন সোয়র্ড প্রতিনিধি যে ওয়ান্ডার সৃষ্ট বাস্তবতায় প্রবেশের পর মৌমাছি পালনকারীতে পরিণত হয়; র‍্যান্ডি অগলেজবি অভিনীত একজন ওয়েস্টভিউ অধিবাসী যে শহরের ডাক্তার " স্টান নিলসনের" চরিত্রায়ন করে; কেট ফোর্বস অভিনীত আগাথার মা এভানোরা হার্কনেস। ইলানা কোহানচি ও দানিয়ের যথাক্রমে ওয়ান্ডার মা-বাবা ইরিনা ও ওলেক ম্যাক্সিমফের চরিত্রায়ন করে। ওয়ান্ডার ভাই পিয়েত্রোর বাল্যকালের সংস্করণে গেব্রিয়েল গুরেভিচকে দেখা যায়।
২০২১ এর জানুয়ারিতে জ্যাক শেফার বলেন, ধারাবাহিকটির দ্বিতীয় মৌসুম বানানোর আপাতত কোন পরিকল্পনা নেই। তবে এর কাহিনীর ধারাবাহিকতা অন্যান্য দিকে প্রসারিত হবে। ওয়ান্ডাভিশনে যে ঘটনার সূত্রপাত হয়েছে তা আগত "ডক্টর স্ট্রেইঞ্জ ইন দ্য মাল্টিভার্স অব ম্যাডনেস" চলচ্চিত্রে অব্যাহত থাকবে। এছাড়া টিওনাহ প্যারিস "ক্যাপ্টেন মার্ভেল" চলচ্চিত্রের ধারাবাহিক "দ্য মার্ভেলস" চলচ্চিত্রে "মনিকা র‍্যাম্বো" চরিত্রে প্রত্যাবর্তন করবেন।
২০২১ এর অক্টোবরে প্রকাশ করা হয় ক্যাথরিন হানের "আগাথা হার্কনেস" চরিত্রটি নিয়ে একটি স্পিন-অফ ধারাবাহিক নির্মাণাধীন রয়েছে যেখানে জ্যাক শেফার চিত্রনাট্য ও নির্বাহী প্রযোজনায় থাকবেন। একমাস পর মার্ভেল স্টুডিওজ আনুষ্ঠানিকভাবে "আগাথা: হাউজ অফ হার্কনেস" ধারাবাহিকটির নাম প্রকাশ করেন।